Nataša Jeremić, supruga predsedničkog kandidata Vuka Jeremića, oštro je odbacila saopštenje vladajuće Srpske napredne stranke u kojoj je optužena da "upravlja celokupnim narko tržištem u Srbiji". Kaže da nikada nije bila u dodiru sa narkoticima, da se po prvi put u životu plaši, kao i da veruje da iza tog saopštenja stoji Aleksandar Vučić.

00:00 Izvor: N1info

“Nikada nisam bila u dodiru sa narkoticima. Deset godina nisam popila čašu vina, i to svi znaju jer mi pokušavamo deset godina da dobijemo bebu. Ne znam šta da očekujem, jer mogu sutra da mi podmetnu drogu. Prvi put u životu se plašim i mislim da su spremni na sve”, rekla je Nataša Jeremić na konferenciji za novinare povodom saopštenja potpredsednika Glavnog odbora SNS-a Milenka Jovanova, koji ju je optužio da "upravlja celokupnim narko tržištem u Srbiji".

Nataša Jeremić je rekla i da ne prihvata izvinjenje predsedničkog kandidata vladajuće koalicije Aleksandra Vučića, jer misli da iza tog saopštenja stoji upravo on, budući da, kako kaže, kontroliše svaku reč u medijima, a kamoli ono što dolazi iz njegove stranke.

Smatra da je Vučić u najmanju ruku znao šta će u tom saopštenju pisati i poručuje mu da “treba da se stidi”. Rekla je i da će, ako se bude odlučila da nekog tuži, to sigurno biti i Vučić.

Bivše koleginice sa RTS-a došle su na konferenciju da podrže Natašu Jeremić, a ona se rasplakala kada im se zahvalila na hrabrosti da dođu.

Vučić se prethodno izvinio građanima zbog uvredljivih izjava Jovanova na račun Jeremićeve porodice, istovremeno poručivši "dosovskim kandidatima" da "nastave napade na njegovu porodicu, jer je u dosadašnjem toku kampanje jasno video da drugi program i politiku nemaju".

Reakcije stranaka

Kandidat pokreta Dveri za predsednika Srbije Boško Obradović osudio je verbalni napad Jovanova na Natašu Jeremić, ocenivši da se radi o "slici Vučićevog kukavičluka".

Predsednički kandidat Saša Janković osudio je postupak i dodao da će "kao predsednik Srbije, štititi građanke Srbije od izliva verbalnog i svakog drugog nasilja, od bilo koga da dolazi".

"Brutalno obrušavanje lažima na Natašu Jeremić predstavlja skandalozan događaj kojim je izborna kampanja prešla ionako najnižu moguću granicu ne samo pristojnosti, već morala i elementarne ljudskosti", rekao je predsednički kandidat Aleksandar Popović (DSS) i apelovao na kandidate za predsednika Srbije da uvedu kampanju u normalne, demokratske tokove.

Liberalno demokratska partija ocenila je da su optužbe besmislene i neprihvatljive u društvu koje teži demokratiji i vladavini prava.

Nova Srbija pozvala je potpredsednicu Vlade Srbije zaduženu za rodnu ravnopravnost Zoranu Mihajlović da reaguje na izjavu stranačkog kolege. U saopštenju Nova Srbija je navela da se SNS s omalovažavanjem odnosi prema ženama, kako u slučaju Nataše Jeremić, tako i u slučaju novinarke kojoj je bivši ministar odbrane Bratislav Gašić rekao da "voli novinarke koje lako kleknu".